CELEX: 32017R1419
Language: sk
Date: 2017-08-04 00:00:00
Title: Nariadenie Rady (EÚ) 2017/1419 zo 4. augusta 2017, ktorým sa mení nariadenie (EÚ) 2016/44 o reštriktívnych opatreniach s ohľadom na situáciu v Líbyi

5.8.2017   
            
            
               SK
            
            
               Úradný vestník Európskej únie
            
            
               L 204/1
            
         NARIADENIE RADY (EÚ) 2017/1419
   zo 4. augusta 2017,
   ktorým sa mení nariadenie (EÚ) 2016/44 o reštriktívnych opatreniach s ohľadom na situáciu v Líbyi
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 215,
   so zreteľom na rozhodnutie Rady (SZBP) 2017/1427 zo 4. augusta 2017, ktorým sa mení rozhodnutie (SZBP) 2015/1333 o reštriktívnych opatreniach s ohľadom na situáciu v Líbyi (1),
   so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Európskej komisie,
   keďže:
   
               (1)
            
            
               Nariadením Rady (EÚ) 2016/44 (2) nadobúdajú účinnosť opatrenia stanovené v rozhodnutí Rady (SZBP) 2015/1333 (3).
            
         
               (2)
            
            
               Bezpečnostná rada Organizácie Spojených národov (BR OSN) 29. júna 2017 prijala rezolúciu č. 2362 (2017), ktorou sa rozširuje uplatňovanie opatrení na plavidlá, ktoré nakladajú, prepravujú alebo vykladajú ropu vrátane surovej ropy a rafinovaných ropných produktov, ktorá sa nezákonne vyváža z Líbye, alebo pri ktorej ide o pokus vyviesť ju nelegálne z Líbye, a ktorou sa spresňujú kritériá zaradenia na zoznam.
            
         
               (3)
            
            
               Rada 4. augusta 2017 prijala rozhodnutie (SZBP) 2017/1427, ktorým sa mení rozhodnutie (SZBP) 2015/1333.
            
         
               (4)
            
            
               Na vykonanie týchto opatrení je potrebné regulačné opatrenie na úrovni Únie, najmä s cieľom zabezpečiť ich jednotné uplatňovanie hospodárskymi subjektmi vo všetkých členských štátoch.
            
         
               (5)
            
            
               Nariadenie (EÚ) 2016/44 by sa preto malo zodpovedajúcim spôsobom zmeniť,
            
         PRIJALA TOTO NARIADENIE:
   Článok 1
   Nariadenie (EÚ) 2016/44 sa mení takto:
   
               1.
            
            
               V článku 6 sa odsek 1 nahrádza takto:
               „1.   V prílohe II sú uvedené fyzické alebo právnické osoby, subjekty a orgány označené Bezpečnostnou radou alebo sankčným výborom v súlade s bodom 22 rezolúcie BR OSN č. 1970 (2011), bodmi 19, 22 alebo 23 rezolúcie BR OSN č. 1973 (2011), bodom 4 rezolúcie BR OSN č. 2174 (2014), bodom 11 rezolúcie BR OSN č. 2213 (2015) alebo s bodom 11 rezolúcie BR OSN č. 2362 (2017).“
            
         
               2.
            
            
               Článok 15 sa mení takto:
               
                           a)
                        
                        
                           Odsek 1 sa nahrádza takto:
                           „1.   Označeným plavidlám plaviacim sa pod vlajkou členského štátu sa zakazuje nakládka, preprava alebo vykládka ropy vrátane surovej ropy a rafinovaných ropných produktov z Líbye bez povolenia príslušného orgánu daného členského štátu po konzultácii kontaktného miesta líbyjskej vlády.“
                        
                     
                           b)
                        
                        
                           Odsek 6 sa nahrádza takto:
                           „6.   Zakazujú sa finančné transakcie vrátane predaja, použitia na účely kreditu a poisťovania prepravy, pokiaľ ide o ropu vrátane surovej ropy a rafinovaných ropných produktov na palube označených plavidiel, ak tak stanovil sankčný výbor. Takýto zákaz sa nevzťahuje na prijímanie prístavných poplatkov v prípadoch uvedených v odseku 3.“
                        
                     
         Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 4. augusta 2017
      
         
            Za Radu
         
         
            predseda
         
         M. MAASIKAS
      
   
   
      (1)  Pozri stranu 99 tohto úradného vestníka.
   
      (2)  Nariadenie Rady (EÚ) 2016/44 z 18. januára 2016 o reštriktívnych opatreniach s ohľadom na situáciu v Líbyi, ktorým sa zrušuje nariadenie (EÚ) č. 204/2011 (Ú. v. EÚ L 12, 19.1.2016, s. 1).
   
      (3)  Rozhodnutie Rady (SZBP) 2015/1333 z 31. júla 2015 o reštriktívnych opatreniach s ohľadom na situáciu v Líbyi, a ktorým sa zrušuje rozhodnutie 2011/137/SZBP (Ú. v. EÚ L 206, 1.8.2015, s. 34).